# ΔΙΑΤΡΟΦΗ ΜΑΓΙΑΤΙΚΩΝ ΜΕ ΕΝΥΔΑΤΩΜΕΝΗ ΞΗΡΗ ΤΡΟΦΗ

Τα μαγιάτικα *Seriola dumerili* τρέφονται στη φύση κυρίως με ψάρια και δευτερευόντως με ασπόνδυλα (καλαμάρια, κτλ.). Σε συνθήκες ιχθυοκαλλιέργειας, οι γεννήτορες, οι οποίοι στην πλειοψηφία τους προέρχονται από άγριους πληθυσμούς, τροφοδοτούνται είτε με ζωντανά ή με κατεψυγμένα αλιεύματα.

Στόχος είναι η «αποκοπή» τους από το τάισμα με ζωντανή τροφή και η τροφοδοσία τους με ξηρή τροφή, με τη χρήση της οποίας:

* Αυξάνεται το επίπεδο βιοασφάλειας, αφού εκμηδενίζεται ο κίνδυνος μετάδοσης ασθενειών από την τροφή
* Γίνεται ευκολότερη η διαχείριση της τροφής των ψαριών, τόσο από οικονομικής πλευράς (μειωμένο κόστος ξηρής τροφής σε σχέση με ζωντανή τροφή), όσο και από διαχειριστικής πλευράς (δεν υπάρχει ανάγκη χώρου κατάψυξης, κτλ.)
* Θεωρητικά, καλύπτονται οι διατροφικές ανάγκες των γεννητόρων σε μεγαλύτερο βαθμό αφού υπάρχει πληθώρα στοιχείων απαραίτητων για την ευζωία των ψαριών, αλλά και ειδικές τροφές για την περίοδο αναπαραγωγής τους.

Η διατροφή με ξηρή τροφή εφαρμόστηκε με επιτυχία αρχικά στις πλωτές εγκαταστάσεις του ΕΛΚΕΘΕ στη Σούδα, ενώ στη συνέχεια εφαρμόστηκε και στο Εργαστήριο Αναπαραγωγής Ιχθύων, στα Aqualabs του ΕΛΚΕΘΕ. Η διαδικασία που ακολουθήθηκε είναι η εξής:

1. Τα ψάρια αρχικά τρεφόντουσαν με κατεψυγμένο σκουμπρί 3 φορές την εβδομάδα. Η ποσότητα που τους παρείχαμε ήταν περίπου 3% του βάρους τους.
2. Από την προηγούμενη ημέρα του ταΐσματος, τοποθετούσαμε ποσότητα ξηρής τροφής (εμείς δοκιμάσαμε τις Vitalis Repro, Vitalis Cal της Skretting) σε πλαστικό δοχείο, προσθέτοντας γλυκό νερό μέχρι το επίπεδο 1-2 cm κάτω από την επιφάνεια της τροφής.
3. Κατά την ημέρα ταΐσματος, η ενυδατωμένη ξηρή τροφή πλαθόταν σε μπάλες (σαν κεφτεδάκια), στις οποίες προσθέταμε μυ από ψάρι (σκουμπρί) σε ποσοστό μεγαλύτερο του 80% αρχικά. Η μπάλα είχε διάμετρο 2-2.5 cm.
4. Αν τα ψάρια δεν δέχονταν τις παραπάνω μπάλες, ετοιμάζαμε κάποιες χρησιμοποιώντας «ροδέλλες» από σκουμπρί, από τις οποίες αφαιρούσαμε τον μυ (ουσιαστικά αφήναμε μόνο το δέρμα) και γεμίζαμε το κενό που δημιουργήθηκε με μείγμα ψαριού/ενυδατωμένης ξηρής τροφής, όπως στο βήμα 3.
5. Ξεκινήσαμε να ταΐζουμε με μικρές ποσότητες αρχικά (1 μπάλα/ψάρι), έστω και εάν τα ψάρια θα μπορούσαν να φάνε περισσότερο, ώστε να συνεχίζουν να έχουν όρεξη και την επόμενη ημέρα. Μετά από 7-15 ημέρες, όταν παρατηρήσαμε ότι συνηθίζουν τη συγκεκριμένη τροφή, και εν τω μεταξύ σταδιακά αυξήσαμε την ποσότητα σε 2-3 μπάλες/ψάρι την ημέρα, αρχίσαμε να μειώνουμε το ποσοστό του μυ στις μπάλες.
6. Η μείωση του ποσοστού του ψαριού σε κάθε μπάλα είναι στη διακριτική ευχέρεια αυτού που ταΐζει. Π.χ. αν τα ψάρια δέχονται πολύ εύκολα τροφή με 50% μυ από ψάρι, μπορείτε να προχωρήσετε σε μείωση του ποσοστού στο επόμενο τάισμα (π.χ. στο 30%).
7. Μετά από διάστημα περίπου ενός μηνός, τα ψάρια έχουν αποδεχθεί την ενυδατωμένη ξηρή τροφή και έχουν καταλήξει να τρέφονται με ποσότητα περίπου 1% (ξηρό βάρος, πριν την ενυδάτωση της ξηρής τροφής) του βάρους τους τρεις φορές εβδομαδιαίως.
8. Το επόμενο βήμα θα είναι η εκμάθησή τους σε αποκλειστικά ξηρή τροφή, ώστε να μειωθεί σημαντικά το διαχειριστικό κόστος (προετοιμασία τροφής, πλάσιμο τροφής σε μπάλες, κτλ.). Θα σας ενημερώσουμε σχετικά τις ερχόμενες βδομάδες.
9. Αυτήν την περίοδο χρησιμοποιούμε Vitalis Repro για την διατροφή των ψαριών. Λίγο πριν την αναπαραγωγική περίοδο των ψαριών (Μάρτιος 2015) η ξηρή τροφή που θα χρησιμοποιείται θα είναι η Vitalis Cal, ως πιο κατάλληλη για τη συγκεκριμένη περίοδο.

Καλή επιτυχία...